Burjassot obri la llista de Campionats Nacionals d’Atletisme 2023, dissabte 21 de gener
2025-07-24

Burjassot serà un municipi entregat a l’atletisme el proper cap de setmana. El dissabte 21 de gener, el municipi inaugura la llista de Campionats Nacionals de la Reial Federació Espanyola d’Atletisme de 2023, iniciant així la seua marxa per a convertir-se en capital del ultrafons espanyol, en celebrar a l’abril el Campionat d’Espanya de 100 Km en el mateix circuit. Aquesta és una prova oficial del Calendari Nacional de la R.F.E.A., amb etiqueta de Bronze de la IAU. L’eixida tindrà lloc en l’Avinguda dels Esports a partir de les 07.30 hores del dissabte 21 de gener.

La prova ha sigut presentada a l’Ajuntament de la localitat, comptant amb la presència de l’alcalde de Burjassot, Rafa García; del president de la Federació d’Atletisme de la Comunitat Valenciana Vicente Añó; del Regidor d’Esports, Juan Gabriel Sánchez i del President del C.A. Els Sitges, Eduardo L. Gómez. En aquesta presentació s’ha donat a conéixer el cartell i els participants més destacats, atés que els millors ultrafondistes del panorama nacional i internacional estaran en la línia d’eixida de la “prova curta” de l’ultrafons, els 50 km. A més, es prendrà el parcial oficial al pas de la Marató.

Entre la relació d’inscrits, sobreïxen alguns dels millors especialistes en la distància que ja van disputar el mes d’octubre en Sotillo de la Adrada (Àvila) el Campionat d’Europa que va col·locar a #AtletismoEspaña en el segon escaló del podi, destacant Carles Montllor (LLIJA La Blanca). També estarà en el punt d’eixida el primer atleta espanyol del Mundial de 100k de Berlín, Manel Deli (Avinent Manresa), que acredita la tercera millor marca espanyola en 100k.

Tal com han assenyalat des del C.A. Els Sitges, cal no oblidar-se del debutant en aquesta mena de proves d’ultrafons, (després de destapar el pot de les essències en la passada Marató de València) Jesús Olmos (Vicky Foods Athletics), un altre fruit de la factoria de Pepe Mareca a Aragó, que amb 2h 16’ 57 en Marató, acudeix amb la prudència que requereix aquest tipus de proves, però amb il·lusió. En la línia d’eixida estaran també atletes que acrediten marques per baix de 1 h 10’ en mitja Marató i que buscaran les mínimes de classificació que sol·licita la RFEA per a representar a Espanya en el Campionat del Món de 50 km de Sud-àfrica de la pròxima primavera. En categoria masculina, hi haurà fins a dotze atletes del club burjassoter.

En categoria femenina, s’espera amb ganes la tornada a la competició de Mireia Sosa i Trinidad Romero, integrants de l’equip espanyol en el Mundial de 100 km de Croàcia 2018 (totes dues enrolades ara en el Club d’Atletisme Els Sitges), que al costat de la múltiple medallista (en 50k i 100k) Eva Pareja i la debutant Esther del Fresno, presenta una esquadra inigualable. Amb elles estaran en lliça la bavaresa del C.A. El Sitges, Katharina Muhlhoff, Isika Sandoval, (Nogalte. Hogar Lumbreras) i Mª Isabel Sixto (LEA La Blanca), que no li ho posaran fàcil a les atletes locals.

A les 07.30 h del matí, s’iniciarà un dissabte frenètic on se celebrarà aquest Campionat d’Espanya Absolut de 50 Km, al costat del Campionat Màster, i al Campionat de Clubs, on novament els Rajaos Runners, el C.A. Port de Torrevieja i el C.A. Els Sitges de Burjassot es disputaran el podi. De manera conjunta se celebrarà una prova Open per a atletes que no aconseguiren la mínima de classificació al Campionat Nacional.

A continuació, i en el mateix circuit, a partir de les 12.00 h es desenvoluparà el Gran Premi de Marxa en Ruta Ciutat de Burjassot, on tindrem el privilegi de gaudir de nou amb la presència de María Pérez (València Esports), que ostenta el rècord d’Europa i la tercera marca mundial de la història de 35 km marxa (2.39:16), posseïdora de les millors marques espanyoles de tots els temps de 5000 m marxa i 30 km marxa (20.28.17 i 2.17:20), Campiona d’Espanya de 20 km marxa i 35 km marxa, i Campiona d’Europa de 20 Km marxa.

Una apassionant jornada d’Atletisme en estat pur on, gràcies al suport de l’Ajuntament de Burjassot, i dels patrocinadors, fan que aquests esdeveniments esportius es consoliden en el calendari nacional.

Des del club organitzador i el consistori, es convida a tota la ciutat a acostar-se a presenciar aquest espectacle, que suposa enfrontar-se als 50 km corrent sense parar, a uns ritmes endiablats, i després comprovar com els marxadors prenen els carrers de la Ciutat de Burjassot. Tot un luxe per als sentits.

Tota la informació de l’esdeveniment pot consultar-se en https://elssitges.com i els resultats, en directe, en https://elssitges.com/50k/index.html. La retransmissió es podrà seguir en la pàgina del club burjassoter, https://elssitges.com.